Dublin on üle maailma tuntud kirjanduslinnana. Siit on pärit Nobeli preemia laureaadid William Butler Yeats, George Bernard Shaw ja Samuel Beckett. Teised tuntud kirjanikud on Oscar Wilde, Jonathan Swift ja "Dracula" autor Bram Stoker. Kõige rohkem aga teatakse Dublinit kui James Joyce'i elukohta. Tema kuulsaim teos on "Dublinlased" ("Dubliners"), mis on 20. sajandi alguses linnas elanud inimeste traditsioonilist eluolu kirjeldav lühijuttude kogumik. Samuti kirjeldab väga tõetruult Dublinit üks tema põhiteoseid, "Ulysses", mis muuseas annab linnast hea topograafilise ülevaate. Peale selle on linnast pärit J. M. Synge, Seán O'Casey, Brendan Behan, Maeve Binchy ja Roddy Doyle. Dublinis asuvad ka Iirimaa suurim raamatukogu ja kirjandusalane muuseum (National Library of Ireland ja National Print Museum of Ireland).